桃源行
作者：王景月
朝代：宋

paragraphs: 秦皇有地包沙漠，秦民無地堪托足。
民心咫尺不戴秦，秦令安能到空谷。
商山紫芝青門瓜，武陵洞底栽桃花。
草木不共人逃去，虞妃山赭良堪嗟。
秦皇一世二世歇，秦民萬世桃花月。
漁子相逢五百年，已聞幾度乾坤裂。
靖節先生曾作記，祇云賢者茲避世。
時人浪作神仙傳，空自渺茫涉奇異。
君不見年來禮樂卯金刀，先生歸對廬山高。
所種柴桑五株柳，勝是武陵千樹桃。